Αξιότιμες κυρίες και κύριοι συνάδελφοι, κηρύσσεται η έναρξη της ειδικής συνεδριάσεως της Βουλής των Ελλήνων. [[ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 10-3-2015 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της Θ΄ συνεδριάσεώς του, της Τρίτης 10 Μαρτίου 2015, σε ό,τι αφορά τη συζήτηση και λήψη απόφασης, σύμφωνα με το άρθρο 44 του Κανονισμού της Βουλής, επί της προτάσεως της Προέδρου της Βουλής για την επανασύσταση, επανασυγκρότηση και αναβάθμιση της Διακομματικής Επιτροπής της Βουλής για τη διεκδίκηση των γερμανικών αποζημιώσεων, την αποπληρωμή του κατοχικού δανείου και την επιστροφή των κλεμμένων αρχαιολογικών θησαυρών]] [[ΠΡΟΣΦΩΝΗΣΗ ΤΗΣ ΠΡΟΕΔΡΟΥ ΤΗΣ ΒΟΥΛΗΣ κ. ΖΩΗΣ ΚΩΝΣΤΑΝΤΟΠΟΥΛΟΥ ΠΡΟΣ ΤΟΝ ΕΚΛΕΓΕΝΤΑ ΠΡΟΕΔΡΟ ΤΗΣ ΔΗΜΟΚΡΑΤΙΑΣ κ. ΠΡΟΚΟΠΙΟ ΠΑΥΛΟΠΟΥΛΟ ΚΑΙ ΑΝΑΓΓΕΛΙΑ ΤΗΣ ΕΚΛΟΓΗΣ ΤΟΥ]] Μοναδικό αντικείμενο της ημερήσιας διάταξης είναι η ορκωμοσία, σύμφωνα με το άρθρο 33 του Συντάγματος, του εκλεγέντος με την ψήφο της Βουλής Προέδρου της Ελληνικής Δημοκρατίας κ. Προκόπιου Παυλόπουλου. Κυρίες και κύριοι συνάδελφοι, έχω την τιμή να σας ανακοινώσω ότι αμέσως μετά τη λήξη της ειδικής συνεδριάσεως της Βουλής των Ελλήνων της 18ης Φεβρουαρίου 2015, κατά την οποία εξελέγη ο Πρόεδρος της Δημοκρατίας και σύμφωνα με τη δοθείσα από το Σώμα εντολή, η Πρόεδρος της Βουλής κ. Ζωή Κωνσταντοπούλου, συνοδευόμενη από τα μέλη του Προεδρείου του Σώματος, επισκέφθηκε τον εκλεγέντα Πρόεδρο της Δημοκρατίας κ. Προκόπιο Παυλόπουλο και του ανήγγειλε εκ μέρους ολοκλήρου του Σώματος το αποτέλεσμα της διεξαχθείσης ψηφοφορίας και την εκλογή του ως Προέδρου της Ελληνικής Δημοκρατίας. Η Πρόεδρος της Βουλής κ. Ζωή Κωνσταντοπούλου, εξ ονόματος του Σώματος, προσεφώνησε τον Πρόεδρο της Δημοκρατίας κ. Προκόπιο Παυλόπουλο, ο οποίος απάντησε στην προσφώνηση αυτή. Τα δύο κείμενα - προσφωνήσεως και αντιφωνήσεως - θα αναγνωσθούν και θα καταχωρισθούν στα Πρακτικά της σημερινής συνεδριάσεως και έχουν ως εξής: «Κύριε Παυλόπουλε, Με αίσθημα ιδιαίτερης δημοκρατικής τιμής και με την ιδιότητά μου ως Προέδρου της Βουλής των Ελλήνων και των Ελληνίδων, σας ανακοινώνω επίσημα εκ μέρους του Σώματος ότι η Εθνική Αντιπροσωπεία με διακόσιες τριάντα τρεις θετικές ψήφους, σας ανέδειξε επόμενο Πρόεδρο της Δημοκρατίας και σας εμπιστεύθηκε με την ευθύνη που συνοδεύει το ανώτατο πολιτειακό αξίωμα σε μια κρίσιμη στιγμή για το λαό, για την κοινωνία, για την πατρίδα, για τη δημοκρατία. Σε αυτήν την τόσο κρίσιμη στιγμή, καλείσθε να επιτελέσετε καθήκον δημοκρατικό, πατριωτικό, δικαιοκρατικό και κοινωνικό. Καλείσθε να επανανοηματοδοτήσετε τον ανώτατο πολιτειακό θεσμό που θα ενσαρκώσετε και τον οποίον πολλές εξουσίες στο παρελθόν επεδίωξαν και πέτυχαν να εργαλειοποιήσουν ή να απενεργοποιήσουν. Καλείσθε να συγκροτήσετε ένα νέο υπόδειγμα άσκησης πολιτειακής εξουσίας, με αποφασιστικότητα και σε ανυποχώρητη υπεράσπιση της κοινωνίας, της πατρίδας, της δημοκρατίας, των θεμελιωδών ανθρωπίνων δικαιωμάτων και ελευθεριών, που για δεκαετίας διδάσκετε και που αποτελούν τον πυρήνα του δημοκρατικού μας πολιτεύματος. Καλείσθε να συμβολίσετε το νέο πολιτικό και πολιτειακό ήθος που συμπυκνώνει τις αρχές και τις αξίες για τις οποίες μάχεται σήμερα ο λαός μας και η κοινωνία. Καλείσθε να υπερασπισθείτε και να εγγυηθείτε τη δημοκρατική λειτουργία του πολιτεύματος και τη διάκριση των εξουσιών. Καλείσθε με τις πράξεις σας, να αποτυπώσετε συμβολικά τη δέσμευση για αξιοπρέπεια, δικαιοσύνη, κοινωνική προκοπή και πραγματική δημοκρατία. Ως Πρόεδρος της Βουλής, είμαι πεπεισμένη ότι δεν θα επιφυλάξετε στο Κοινοβούλιο αιφνιδιασμούς αποστέρησης του δημοκρατικού του ρόλου και ότι θα λειτουργήσετε σε αγαστή συνύπαρξη με τη Βουλή ως εγγυητής της δημοκρατίας, ότι θα επιδείξετε προσήλωση στη δημοκρατία, στη λαϊκή κυριαρχία, στην εθνική ανεξαρτησία, στη συλλογική αξιοπρέπεια, στα ανθρώπινα δικαιώματα, ότι θα έχετε το σθένος να πείτε όχι στο εξωτερικό και στο εσωτερικό, όταν και όπου χρειαστεί και ότι δεν θα διστάσετε να ενεργοποιήσετε αμεσοδημοκρατικές διαδικασίες δημοψηφίσματος ή να αναπέμψετε αντισυνταγματικά νομοθετήματα, ότι θα συμμετέχετε θεσμικά στις διεκδικήσεις του λαού μας, στη διεκδίκηση για την αποτίναξη του μνημονιακού ζυγού αλλά και στην κορυφαία διεκδίκηση καταβολής των γερμανικών αποζημιώσεων και επανορθώσεων και ότι δεν θα δεχθείτε να γίνετε εκτελεστικό όργανο κανενός. Αντλώ την πεποίθησή μου αυτή, όχι μόνο από την εκτίμηση στο πρόσωπό σας και στην ακαδημαϊκή, επιστημονική και κοινωνική σας διαδρομή αλλά και από μια κορυφαία στιγμή της πολιτικής σας πορείας, όταν δοκιμάστηκε η δημοκρατία. Το βράδυ της 6ης Δεκεμβρίου 2008, όταν δολοφονήθηκε από αστυνομικούς ο δεκαπεντάχρονος μαθητής Αλέξανδρος Γρηγορόπουλος και ενεργοποιήθηκαν μιντιακοί, κρατικοί, παρακρατικοί μηχανισμοί για τη συγκάλυψη της δολοφονίας, ήσασταν εκείνος που με αποφασιστικότητα και με αίσθημα δημοκρατικού καθήκοντος, σταμάτησε τα σκοτεινά γρανάζια. Ως Υπουργός Εσωτερικών της τότε κυβέρνησης, δηλώσατε αμέσως δημόσια και απερίφραστα, ότι ένα τέτοιο γεγονός είναι ανεπίτρεπτο σε μία δημοκρατία υπό οιεσδήποτε συνθήκες και αποτελέσατε πυξίδα δημοκρατικής εγρήγορσης για τους πολίτες. Στις δύσκολες στιγμές που διανύουμε και σε αυτές που έρχονται, σας εύχομαι και προσδοκώ τα ίδια δημοκρατικά αντανακλαστικά που ενεργοποιήθηκαν και ενέπνευσαν τη στάση σας εκείνη τη νύχτα της 6ης Δεκέμβρη 2008, να ενεργοποιούνται πάντοτε προς υπεράσπιση του πολιτεύματος, της κοινωνίας, των αδυνάμων, των θυμάτων, της δημοκρατίας. Σας εύχομαι ολόθερμα καλή επιτυχία στα νέα σας καθήκοντα! ΖΩΗ ΚΩΝΣΤΑΝΤΟΠΟΥΛΟΥ» ΑΝΤΙΦΩΝΗΣΗ ΤΟΥ ΕΚΛΕΓΕΝΤΟΣ ΠΡΟΕΔΡΟΥ ΤΗΣ ΔΗΜΟΚΡΑΤΙΑΣ κ. ΠΡΟΚΟΠΙΟΥ ΠΑΥΛΟΠΟΥΛΟΥ ΣΤΗΝ ΠΡΟΕΔΡΟ ΤΗΣ ΒΟΥΛΗΣ κ. ΖΩΗ ΚΩΝΣΤΑΝΤΟΠΟΥΛΟΥ ΜΕΤΑ ΤΗΝ ΑΝΑΓΓΕΛΙΑ ΤΗΣ ΕΚΛΟΓΗΣ ΤΟΥ «Κυρία Πρόεδρε, ευχαριστώ πάρα πολύ. Ευχαριστώ εσάς, το Προεδρείο της Βουλής και μέσω υμών, θέλω να ευχαριστήσω όλους τους Βουλευτές των δημοκρατικών δυνάμεων του Κοινοβουλίου για την υψίστη τιμή, μια τιμή όμως, που από αυτήν τη στιγμή μετατρέπεται σε ένα μέγιστο χρέος. Και το χρέος αυτό, οριοθετείται από τη μια πλευρά από το καθήκον του πολίτη και από την άλλη από το ίδιο το Σύνταγμα. Είναι οι διατάξεις που καθορίζουν τον όρκο του Προέδρου της Δημοκρατίας. Είναι οι τέσσερις άξονες πάνω στους οποίους ο Πρόεδρος της Δημοκρατίας οφείλει να κινηθεί και δεσμεύομαι να κινηθώ. Πρώτον, η απαρέγκλιτη τήρηση του Συντάγματος, χωρίς καμμία έκπτωση και χωρίς κανενός είδους έλλειψη θάρρους. Δεύτερον, είναι η υπεράσπιση της ανεξαρτησίας και της ακεραιότητας της χώρας. Τρίτον, είναι η προστασία των δικαιωμάτων των Ελλήνων και των Ελληνίδων. Τέταρτον, είναι η εξυπηρέτηση του δημοσίου συμφέροντος. Αυτό το δημόσιο συμφέρον σήμερα, σ' αυτές τις συνθήκες, συγκεντρώνεται κατά βάση στην ανάγκη να υπερασπιστούμε τις θυσίες του λαού μας και να βγούμε το γρηγορότερο δυνατόν απ' αυτόν τον εφιάλτη τον οποίο ζούμε τα τελευταία χρόνια, έναν εφιάλτη, ο οποίος έχει θίξει τις βασικές αξίες στις οποίες στηριζόμαστε ως έθνος και ως λαός και τις οποίες καθορίζει το Σύνταγμα και είναι η αξία του ανθρώπου και η ελεύθερη ανάπτυξη της προσωπικότητάς του. Σ' αυτόν τον αγώνα τον οποίο δίνουμε ως λαός, δεν είμαστε μόνοι μας. Τον δίνουμε με όλους τους ευρωπαϊκούς λαούς, γιατί οι ίδιες ακριβώς αγωνίες υπάρχουν παντού. Αυτός ο αγώνας είναι δίκαιος, όχι μόνο για το λαό μας αλλά για την ίδια την Ευρώπη, γιατί μέσω αυτού του αγώνα, υπερασπιζόμαστε και την Ευρώπη, όπως την φαντάστηκαν, την ίδρυσαν και την καλλιέργησαν, ιδίως τα πρώτα χρόνια, οι ιδρυτές της. Ξαναγυρίζουμε, λοιπόν, στις ρίζες, γιατί όταν στηρίζεσαι στις ρίζες σου, μπορείς να υπηρετήσεις το μέλλον με μεγαλύτερη σιγουριά. Μέσα σ' αυτό το πλαίσιο θα κινηθώ. Θα είμαι πάντα στην υπηρεσία του Κοινοβουλίου και θα υπηρετήσω αυτό το οποίο το Κοινοβούλιο το ίδιο, εκφράζοντας τον ελληνικό λαό, μου επιβάλλει. Και να είστε βέβαιη ότι, όπως σε όλη τη διαδρομή της ζωής μου δεν έκανα εκπτώσεις ούτε ταξίδεψα με σημαία ευκαιρίας, το ίδιο θα πράξω μέχρι την τελευταία ημέρα που θα βρίσκομαι σ' αυτό το αξίωμα. Όπως είπα και πάλι, δεν είναι δικαίωμα, είναι χρέος. Σας ευχαριστώ πολύ.»)
Παρακαλείται ο Β΄ Αντιπρόεδρος της Βουλής κ. Ιωάννης Μπαλάφας, να συνοδεύσει στην Αίθουσα του Κοινοβουλίου τον Μακαριότατο Αρχιεπίσκοπο Αθηνών και πάσης Ελλάδας κ. Ιερώνυμο και τα συνοδεύοντα αυτόν μέλη της Ιεράς Συνόδου της Εκκλησίας της Ελλάδος.
Κυρίες και κύριοι Βουλευτές, τελούμε σε αναμονή της αφίξεως του νέου Προέδρου της Δημοκρατίας κ. Προκόπιου Παυλόπουλου και διακόπτουμε για λίγο τη συνεδρίαση, ώστε ο Πρωθυπουργός κ. Αλέξιος Τσίπρας και η Πρόεδρος της Βουλής κ. Ζωή Κωνσταντοπούλου, να υποδεχθούν τον Πρόεδρο της Δημοκρατίας κ. Προκόπιο Παυλόπουλο εξ ονόματος της Εθνικής Αντιπροσωπείας.
Επαναλαμβάνεται η διακοπείσα συνεδρίαση. Κυρίες και κύριοι συνάδελφοι, εισέρχεται στην Αίθουσα ο εκλεγείς Πρόεδρος της Δημοκρατίας κ. Προκόπιος Παυλόπουλος, συνοδευόμενος από τον Πρωθυπουργό κ. Αλέξιο Τσίπρα και την Πρόεδρο της Βουλής κ. Ζωή Κωνσταντοπούλου. [[Ώρα 18.20΄ εισέρχεται στην Αίθουσα ο εκλεγείς Πρόεδρος της Δημοκρατίας κ. Προκόπιος Παυλόπουλος συνοδευόμενος από τον Πρωθυπουργό κ. Αλέξιο Τσίπρα και την Πρόεδρο της Βουλής κ. Ζωή Κωνσταντοπούλου]] [[Όρθιοι οι Βουλευτές χειροκροτούν ζωηρά και παρατεταμένα]] Κυρίες και κύριοι συνάδελφοι, έχω την τιμή να σας ανακοινώσω ότι ο Εξοχότατος Πρόεδρος της Δημοκρατίας κ. Προκόπιος Παυλόπουλος, τον οποίο εξέλεξε η Βουλή με την ψήφο της κατά τη συνεδρίαση της 18ης Φεβρουαρίου 2015, θα δώσει τον όρκο που ορίζει το άρθρο 33 παράγραφος 2 του Συντάγματος. Παρακαλείται ο Μακαριότατος Αρχιεπίσκοπος Αθηνών και πάσης Ελλάδος κ. Ιερώνυμος και η Ιερά Σύνοδος να αναπέμψουν τις κεκανονισμένες δεήσεις.
Σας παρακαλώ, Μακαριότατε, να ανέλθετε στην Έδρα για την ορκωμοσία του Προέδρου της Δημοκρατίας κ. Προκόπιου Παυλόπουλου. [[Στο σημείο αυτό ο Μακαριότατος Αρχιεπίσκοπος Αθηνών και πάσης Ελλάδος ανέρχεται στην Έδρα]] Σας παρακαλώ, κύριε Πρωθυπουργέ, να ανέλθετε στην Έδρα για την ορκωμοσία του Προέδρου της Δημοκρατίας κ. Προκόπιου Παυλόπουλου. [[Στο σημείο αυτό ο Πρωθυπουργός ανέρχεται στην Έδρα]] Σας παρακαλώ, Εξοχότατε κύριε Πρόεδρε της Δημοκρατίας, να θέσετε το χέρι σας στο Ιερό Ευαγγέλιο και να επαναλαμβάνετε τον όρκο τον οποίο θα αναγνώσει ο Μακαριότατος, τον οποίο και παρακαλώ να αναγνώσει το κείμενο του όρκου. [[Ο Μακαριότατος Αρχιεπίσκοπος Αθηνών και πάσης Ελλάδος αναγιγνώσκει τον όρκο, τον οποίο επαναλαμβάνει ο Πρόεδρος της Δημοκρατίας:]] «Ορκίζομαι στο όνομα της Αγίας και Ομοούσιας και Αδιαίρετης Τριάδας να φυλάσσω το Σύνταγμα και τους νόμους, να μεριμνώ για την πιστή τους τήρηση, να υπερασπίζω την εθνική ανεξαρτησία και την ακεραιότητα της χώρας, να προστατεύω τα δικαιώματα και τις ελευθερίες των Ελλήνων και να υπηρετώ το γενικό συμφέρον και την πρόοδο του ελληνικού λαού»).
Άξιος, άξιος!
Παρακαλείται ο Β' Αντιπρόεδρος της Βουλής κ. Ιωάννης Μπαλάφας να προπέμψει τον Μακαριότατο Αρχιεπίσκοπο Αθηνών και πάσης Ελλάδος κ. Ιερώνυμο και τα συνοδεύοντα αυτόν μέλη της Ιεράς Συνόδου της Εκκλησίας της Ελλάδος. [[Ώρα 18.36΄ εξέρχεται από την Αίθουσα ο Μακαριότατος Αρχιεπίσκοπος Αθηνών και πάσης Ελλάδος κ. Ιερώνυμος και τα συνοδεύοντα αυτόν μέλη της Ιεράς Συνόδου]] Κυρίες και κύριοι συνάδελφοι, παρακαλώ να εξουσιοδοτήσετε το Προεδρείο για την υπ' ευθύνη του επικύρωση των Πρακτικών της σημερινής συνεδρίασης.
Το Σώμα παρέσχε τη ζητηθείσα εξουσιοδότηση. Κυρίες και κύριοι συνάδελφοι, σας υπενθυμίζω ότι θα γίνει κατάθεση στεφάνου από τον Πρόεδρο της Δημοκρατίας κ. Προκόπιο Παυλόπουλο ευθύς αμέσως και παρακαλούνται οι κυρίες και οι κύριοι συνάδελφοι, να μεταβούν στο Μνημείο του Αγνώστου Στρατιώτη. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 18.40΄ λύεται η συνεδρίαση.